
Este greu, dacă nu imposibil, de imaginat, pentru cei tineri de azi, trăi- 
rea încercată în acele timpuri de cumpănă de unul ca cel care vă vorbeşte: 
în îndepărtaţii ani cincizeci ai secolului trecut, a crede într-o vocație mai 
înaltă şi a îmbrățişa studiul filozofiei şi teologiei într-un loc precum unicul 
Seminar rămas în România, în împrejurările celei mai crunte apăsări tota- 
litare şi atee asupra spiritului românesc, era un fapt trăit ca o biruință 
tacită asupra acelor vremuri: vremuri de restrişte pentru cele duhovni- 
ceşti, vremuri de mari încercări, timp totodată binecuvântat de călire şi 
oțelire întru credință. 

Seminarium Incarnatae Sapientiae — adică Institutul Teologic Romano-Ca- 
tolic din Alba-Iulia - a fost în acel timp, o vreme, singura instituție forma- 
toare îngăduită de Providență unde Seminarul a cărui redeschidere din 
1956 o celebrăm, s-a păstrat temporar, aş spune in nuce, într-un fel de pro- 
videnţial surghiun, în străvechea cetate de scaun de pe malurile Mureşului, 
unde până şi personalul administrativ-gospodăresc care gira treburile bu- 
cătăriei, curăţeniei şi spălătoriei era recrutat tot de prin satele Moldovei 
catolice. Ca sămânța bine păstrată la loc ferit, instituția Seminarului ie- 
gean, închis în 1948 de puterea temporală de atunci, a dăinuit astfel preț 
de patru ani, sub alt însemn şi altă identitate, departe de leagăn, într-un 
tăcut, vremelnic transfer de energii umane, timp de care cei care au trăit 
momentul îşi amintesc. 

După o interdicţie de patru ani, Departamentul Cultelor autorizase redes- 
chiderea unui Seminar catolic, unul singur pe țară, cel de la Alba-Iulia. 
Acolo, printr-o calculată îngăduință a puterii, statul dădea astfel prilej Bi- 
sericii îngrădite şi prigonite să-şi crească şi să-şi educe, sub supraveghere 
severă, viitorii slujitori. Este un fapt istoric că, între 1952 şi 1956, forța 
umană şi spirituală în formare, corpul studențesc de la Alba-lulia, provenea, 
în proporție precumpănitoare, din grupul de seminarişti ai Diecezei de 
Iaşi: ieşenii constituiau la Alba-Iulia un fel de sâmbure al Seminarului 
„Sfântul Iosif”, reaşezat, în vremuri vitrege, printr-o mână de reprezen- 
tanți ai ei, departe de Copou, între zidurile medievale de la Alba-Iulia. 
Poate părea forțată figura mea de stil. Instituţia unde ne aflăm astăzi fusese 

totuşi desființată în vara anului 1948. Locurile şi bunurile acestui institut 
fuseseră confiscate. Zidirea şi tot ce se afla sub acoperişurile ei, în formele 
de atunci, primiseră alte destinaţii, vulgare, profane. 

La Alba-lulia însă, în ceea ce am putea numi o paradoxală clandestini- 
tate, un mic corp studențesc precumpănitor moldav, îndrumat de doi preoţi 
ai acestei dieceze, a dus atunci mai departe — prin spirit formator şi taciturnă 
perseverenţă — chemarea dragei Alma Mater din inima Moldovei catolice. 
În primul rând, prin cultivarea unui focar de îndrumare spirituală de ex- 
cepție, dinamizat de puternica, răscolitoarea personalitate a părintelui Le- 
opold Nestmann, fiu al acestei Dieceze, fiu al acestui Seminar. Şi, alături de 
el, prin proaspăt hirotonitul preot ieşean, astăzi monseniorul Anton Des- 
pinescu, cel prezent în mijlocul nostru ca martor neprețuit al acelor mo- 
mente de demult. Corpul profesoral era în rest alcătuit dintr-o mână de 
profesori de limba maghiară, preoţi, în parte, ai Diecezei de Alba-Iulia. 
Nestăpânind bine româna, aceştia predau cursurile în latină: de la Dogma- 
tica Fundamentalis, cu părintele Joszef Nemecsek, la Studium Biblicum, 
cu părintele Ferencz Farago, şi de la Catehetică, cu părintele Kopeczi Janos, 
la Historia Ecclesiae, cu părintele Emil Sturek. 

Seminariştii Iaşului erau aşadar prezenţi în proporții majore pretutin- 
deni: în sălile de curs, în sălile de studiu, în pulsaţia rugăciunii şi intensi- 
tatea meditaţiei de seară. leşenii umpleau băncile capelei. La orgă cu tânărul 
seminarist din Butea Iosif Andrici, bolțile străvechii Catedrale „Sfântul 
Mihail Arhanghelul” răsunau, lucru nemaiauzit până atunci, în acordurile 
unui cor ce îşi înalță cântarea, nu doar în latină şi câteodată în maghiară, 
ci şi în română. Pe plan sonor, era o premieră absolută răsunând sub arca- 
dele bătrânei catedrale romanice din veacul al XIII-lea. 

Alături de câțiva franciscani clandestini, seminariştii Diecezei de laşi 
sosiseră la Alba-lulia în 1952. Amintirile mele datează din anii 1954-1956. 
Ţin minte şi acum cum „magiştrii” noştri erau regretaţii Anton Sar şi Sil- 
vestru Benchea. 

Ţin să repet, viața Seminarului din Alba-Iulia acum peste o jumătate de 
secol era marcată definitoriu de prezența studenţilor trimişi de Dieceza, 
atunci desființată, a Iaşului, ca şi din provincia franciscană a Moldovei — 
împinsă şi ea în catacombe de vechiul regim. Mai erau câțiva bucureşteni 
(eu însumi fiind printre aceştia). Şi, dovadă de mare curaj şi sfidare, câţiva 
teologi greco-catolici, între ei, un tânăr taciturn, Lucian Mureşan, astăzi 
mitropolitul Blajului, şi alături de el alți tineri uniți, Abrudan şi Aştelean 
printre ei. Şederea lor la Alba-lulia avea să fie scurtă, căci autorităţile, 
prinzând de veste, aveau să impună curând şi ultimativ excluderea acestora 
din institut. Desigur, nu foarte numeroşi, mai erau la Seminar câţiva colegi 
maghiari. 

În acel context, aproape suprarealist pentru acele vremuri, îmi amin- 
tesc evenimentul profund mişcător al primelor hirotoniri oficiate în de- 
cembrie 1954, nu la Alba-lulia, ci la Oradea. De ce? Singurul episcop aflat 
în libertate sub supraveghere şi în măsură să administreze sfânta taină a 
Preoţiei îşi trăia ultimele zile în retragere la Oradea: era octogenarul mon- 
senior Ştefan Fiedler, cândva, prin anii treizeci ai veacului trecut, episcop 
titular al Diecezei de Oradea-Mare. Vă imaginaţi un singur episcop şubrezit 
de vârstă, în ale cărui singure mâini se afla, la acel moment, putinţa de a 
administra public Sacerdoțiul pentru toţi viitorii preoți catolici ai unei țări 
ca România? Episcopul Ştefan Fiedler se născuse în anul 1871: un om năs- 
cut în secolul al XIX-lea conferea, în a doua jumătate a secolului al XX-lea, 
harul sacramental al Preoției tinerilor diaconi ai Diecezei de Iaşi, studenţi 
în acel timp de restrişte la Alba-Iulia; îi evoc aici pe cei trei din decembrie 
1955: părinții Carmil Gherghel, loan Pârțac şi Cazimir Cotolevici, primii 
doi chemaţi între timp la Domnul (ca şi magiştrii noştri de atunci, părinții 
Anton Sar şi Silvestru Benchea; ca şi mulți alți foşti colegi de generaţie la 
care ne gândim, în reculegere şi rugă, in caritate Christi). 

Dar să revenim la acel moment trăit de ieşeni în decembrie 1954. Cei de 
azi nu-şi pot închipui senzaţia unică trăită de noi, cei rămaşi la Seminar, în 
timpul în care cei trei aleşi plecaseră pentru hirotonire la Oradea. Ce pri- 
mire le-a fost rezervată la întoarcere! Ce sentiment de gratitudine ne-a 
însuflețit pe toţi atunci! 

Poate sentimentul cel mai dureros resimțit pentru cei de atunci era, 
într-adevăr, absenţa fizică din fruntea diecezelor, a autorităţii episcopilor. 
Simplul fapt că nimeni nu mai văzuse mitra şi cârja de episcop de ani de 
zile (toți episcopii fuseseră aruncaţi la închisoare) răspândea involuntar o 
stare răscolitoare de privațiune, acceptată cu îngrijorare. Era epoca „ordi- 
nariilor substituți”, Dieceza de Iaşi fiind condusă temporar de regretatul 
monsenior Petru Pleşca, pe atunci simplu preot, asupra căruia apăsau pre- 
siuni enorme. Era perioada contactelor secrete cu Roma, a arestării multora, 
timpul când puterea politică încerca să înfiripeze, pe căi dintre cele mai 
perfide şi insidioase, o Biserică Catolică ruptă de legăturile ei cu Roma. 
Faptul că la Alba-lulia, după patru ani de hiatus, un institut fusese totuşi 
autorizat să funcționeze legal nu diminua cu nimic ananghia acelui timp 
crud, când, cu toată ierarhia episcopală în temnițe, viitorul însuşi al pasto- 
rației catolice era păscut de primejdiile şi perspectiva unei efective intrări 
în catacombe. 

La Alba-lulia, în sălile de curs şi studiu, ca o sfidare adusă rânduielilor 
impuse pe atunci oricărui aşezământ de educaţie din țară, trona pe pereți 
portretul Papei Pius al XII-lea încununat cu tiară şi — sfidare şi la fel de 

mare — portretul episcopului întemnițat Marton Aaron, păstorul absent al 
diecezei-gazdă. 

O amintire de neşters a fost, nu mult după aceea, pentru noi toți cei 
vremelnic prezenţi la Alba-lulia, eliberarea din închisoare a episcopului 
Marton Aaron, la început consemnat cu domiciliu obligatoriu la Bucureşti. 
Am avut privilegiul să fiu trimis de conducerea Seminarului spre a-i înmâna 
un mesaj. Nu voi uita niciodată acel moment de taină. I-am ministrat la 
Liturghia de dimineaţă, o Liturghie foarte matinală, celebrată discret, fără 
credincioşi, în capela din palatul arhiepiscopal, pe care, dacă îmi amintesc 
bine, nu avea voie să-l părăsească. După Liturghie am stat de vorbă. Mi-a 
pus o seamă de întrebări despre Seminar, mi-a înmânat un mesaj şi mi-a 
dat binecuvântarea. 

Mai vivace însă mi-a rămas întipărit în memorie momentul când, o dată cu 
ceea ce am putea numi o semi-capitulare a autorităţilor comuniste, episcopul 
Marton Aaron a fost autorizat să se întoarcă, după un timp, la Alba-lulia. 
Lucrurile se petreceau în 1955, aşadar cu un an înainte de revenirea semi- 
nariştilor Diecezei de Iaşi acasă. La ora când trenul ce îl aducea pe episcop 
a intrat în Alba-lulia, începând cu clopotele Catedralei, toate clopotele bi- 
sericilor din oraşul de pe Mureş au început să bată, umplând văzduhul cu 
zvon de sărbătoare. Clerul şi seminariştii erau adunaţi într-o stare de emoție 
extraordinară în catedrală. Direct de la gară, Preasfinţitul Marton Aaron a 

venit întâi în catedrală pentru a celebra un Te Deum de mulțumire. În 
clipa când a păşit sub străvechea boltă a porții mari, intrând solemn în 
catedrală, corul nostru, în majoritate alcătuit, fireşte, din ieşeni, a intonat 
ca tunetul, cu o însuflețire şi vibraţie răscolitor de emoţionant, Ecce Sacer- 
dos Magnus. 

Exilul seminariştilor din Dieceza de laşi a mai durat, după acel mo- 
ment, un an. Cu voia Providenţei, o seamă de evenimente de pe teatrul 
politic internațional aveau să declanşeze câteva reacții în lanț, de tainic 
folos Bisericii. Începuseră zguduiri şi mutații dramatice pe eşichierul lu- 
mii, ce aveau să culmineze în Europa cu izbucnirea revoluției din Ungaria. 
La Bucureşti începuse o reconsiderare a situației impuse Bisericii în 1951, 
inclusiv prin închiderea seminariilor. La Alba-lulia, o separare a semina- 
riştilor români de cei de limbă maghiară părea să devină inevitabilă. După 
revenirea în scaun a episcopului Marton Aaron, numărul studenţilor pro- 
veniți din secuime, ca şi din celelalte dieceze desființate de peste munți, cres- 
cuse vertiginos, făcând aproape neîncăpătoare facilitățile de la Alba-Iulia. 
Dormitoarele noastre fuseseră mutate din clădire şi instalate la loc de pri- 
pas în palatul episcopal, cale de peste un sfert de ceas de sediul institutului 
din fosta mănăstire trinitariană şi Batthyaneum. Între teologi domnea o 
stare de excitație, expectativă şi speranță. Răspunzător la eşaloanele înalte 

ale puterii cu supravegherea cultelor era unul dintre mai-marii acelui timp, 
Emil Bodnăraş. Din câte îmi amintesc, se zvonea printre noi că acest înalt 
demnitar de partid, de decizia căruia atârnau atâtea destine, favorizase o 
formulă nouă pentru Institutul de la Alba-lulia, şi anume împărțirea lui în 
două secţii pe criterii lingvistice: secția maghiară la Alba-lulia şi cea română 
la Iaşi. 

Subterfugiul birocratic al unui singur institut teologic recunoscut de 
stat, dar împărţit în două secții, a funcţionat. Acesta a fost momentul din 
toamna anului 1956, când a avut loc marea întoarcere la vatră şi când Se- 
minarul „Sfântul Iosif” (sub denumirea oficială Institutul Teologic Roma- 
no-Catolic de Grad Universitar Alba-Iulia, Secţia Română, laşi) s-a întors 
acasă. 

Este momentul pe care îl aniversăm cu regretul că unii dintre cei care 
au fost martorii acelui timp de multiple încercări, timp binecuvântat, pe de 
altă parte, cu foarte multe haruri, nu mai sunt fizic printre noi. Ei ne pri- 
vesc, cu siguranță, de sus şi cu ochii credinţei ştim că ne însoțesc, aici şi 
acum, şi se bucură. Ne amintim şi îi numim, fatalmente pe sărite (memo- 
ria joacă feste o dată cu trecerea timpului), enumerând în reculegere (sper 
să nu greşesc) pe foştii alumni, trecuți la cele veşnice, părinţii Lucian Luca, 
Gheorghe Lenghen, Ştefan Lupaşcu, Pavel Gabor, Ioan Ciceu, Anton Dăn- 
culesei, Anton Sar, loan Căitar, Anton Gabor, Dumitru Adămuţ, Anton Bu- 
dău, loan Sociu, Alfons Donea, Gheorghe Farțade, Anton Pârțac, fraţii Io- 
sif şi Carmil Gherghel. 

Cum arăta Alma Mater în acea toamnă târzie a anuluil956? Vechea 
clădire a Seminarului, construită la începutul secolului al XX-lea de episco- 
pul Dominic Jacquet, fusese transformată în 1948 într-o şcoală de meserii, 
cu cămin, cantină şi tot dichisul muncitoresc al României socialiste a acelor 
ani. Înaintea revenirii seminariştilor din exilul de la Alba-Iulia era absolut 
necesară o reamenajare şi o curățenie generală. Nimeni nu era mai potrivit 
pentru o asemenea sarcină herculeană decât părintele rector Anton Trifaş, 
care condusese, de altfel, pentru scurt timp Seminarul şi mai înainte. Locul 
de pe Copou purta însă pecetea folosirii lui de către mâini străine şi un vag 
aer profan şi hibrid. În ciuda zugrăvelilor proaspete, a vopsirii în ulei, țin 
minte mult albastru crud, în toate spaţiile utilitare, plutea încă un aer de 
pripită, grabnică improvizație. Capela de la etaj, care servise, probabil, 
drept sală de şedinţe, era podită cu duşumea de scândură, sacristia era — 
dacă îmi amintesc bine — undeva în spatele încăperii. Nici vorbă de vitralii, 
ci doar de ferestre, proaspăt chituite, de tip cazon. Biblioteca era într-o 
stare de mare răvăşeală, cu cărțile — aduse de la Episcopie - claie peste 
grămadă. Sălile de studiu şi de cursuri erau curate, proaspăt zugrăvite, dar 
de aparenţă foarte modestă. Dar noul spirit al locului se instala treptat, şi 

el avea să domine în scurt timp întregul aşezământ resfințit, însuflețit 
acum de rugăciunile, credinţa şi recunoştinţa noilor şi legitimilor săi ocu- 
panți. Domnea însă — acestea erau vremurile — un aer spartan, auster, mar- 
cat de abnegaţie şi cumpăt specific în toate. În acel context rămân de neui- 
tat prezenţele, spiritual puternice şi fizic întreprinzătoare, ale primei 
echipe de profesori, puţini la număr (puţini erau şi studenţii), dascăli eroici, 
copleşiți de sarcini cumulate, plini de ardoare şi entuziasm o dată cu reve- 
nirea instituţiei la matcă. Părintele rector Trifaş, doctor practicus, cum pe 
drept i s-a spus, era într-adevăr înzestrat, prin har şi de la natură, cu un 
spirit practic extraordinar: prodigios gospodar, inepuizabil izvor de înțe- 
lepciune şi vorbe de duh, părintele rector Anton Trifaş era peste tot, ținea 
socoteală de toate, priveghea şi supraveghea totul. Pe lângă povara admi- 
nistraţiei şi organizării practice a vieţii de zi cu zi a micii comunități reve- 
nite acasă, părintele Anton Trifaş preda teologia morală, cursurile De 
principiis, De praeceptis şi, în plus, teologia pastorală şi liturgica. Mâna lui 
dreaptă era părintele prefect Anton Bişoc. Directorul spiritual al Semina- 
rului era neuitatul părinte Rafael Friedrich, care preda cursurile de dog- 
matică specială, cristologie şi mariologie, precum şi un curs despre har, De 
gratia. Părintele Gaspar Bachmeier, ulterior prorector, poate cea mai fină 
prezenţă intelectuală a Institutului, ţinea cursul de drept canonic şi două 
cursuri memorabile de exegeză: a Psalmilor şi a Noului Testament. Părin- 
tele Anton Despinescu, aici de față, preda omiletica şi se dedica din inimă, 
cu căldură şi devotament admirabil multor alte sarcini administrative şi 
pedagogice. Nu pot omite să menționez competența extraordinară a tână- 
rului părinte Despinescu de atunci în îndrumarea cenaclului literar şi ar- 
tistic al Institutului, o activitate începută, de altfel, la Alba-Iulia şi reîmpă- 
mântenită la Iaşi, într-o continuitate ce spune foarte mult în legătură cu 
realitatea pe care o evocam mai devreme: anume că această Alma Mater 
şi-a menținut forma identitară fără întrerupere, inclusiv atunci când vre- 
melnic pulsul ei formator şi-a mutat energiile de la Iaşi în pepiniera de la 
Alba-lulia, temă a acestei modeste rememorări. 

Revenită la laşi după acel episod, Alma Mater şi-a cultivat cu sârg, la ea 
acasă, şi talentele muzicale. De acestea răspundea cu însufleţire părintele 
franciscan Carmil Tocănel, îmbrăcat atunci din motive de prudenţă în re- 
verendă de cleric secular, şi al cărui umor şi optimism la orele de cantus 
sacer erau pentru noi toți un prilej de nespusă delectare. Cu puţine excepții, 
siluete ce s-au dus dintre noi, chemate între timp la Domnul, dar care, prin 
devotamentul şi dăruirea lor, au jucat rolul unor adevăraţi ctitori ai mo- 
mentului istoric când această Alma Mater se relansa smerit în acțiune aici, 
la locul ei originar, cu privirile ațintite, pline de speranță, către viitor. 

Am spus că se relansa smerit în acțiune. Am spus că, din multe puncte 
de vedere, cadrul era auster, spartan. Într-adevăr. Şi poate se cuvine să 
poposim o clipă asupra acestui aspect la acest moment aniversar, pentru a 
putea măsura mai bine cu privirea noastră matură de azi întinderea harului 
şi a binecuvântărilor care au adus ceea ce era Seminarul „Sfântul Iosif” 
atunci la stadiul admirabil şi minunat al Seminarului „Sfântul Iosif” astăzi. 

Ca într-o parabolă, ceea ce se desprinde este imaginea unui lung drum 
al harului, care, țesut în fibra factorului timp, a creat aici ceea ce puterile 
aşteptării omeneşti (prin definiție mioape) nu îşi pot îndeobşte închipui ca 
fiind posibil. 

De la Alba-lulia la Iaşi, drumul revenirii fusese, în felul lui, miraculos. 
Reaşezarea la Iaşi în acel timp de ananghie - la rândul ei, un mic miracol 
la care puțini ar fi îndrăznit să viseze în anul de tristă răscruce 1948. Dar 
căile Domnului, cum bine ştim, smeresc aşteptările semețe şi înalță mo- 
destia acelor priviri care, încrezătoare, îmbrățişează cotidian sarcina zilei, 
sufficit diei malitia sua, lăsând viitorul, oricât de neguros şi tulbure, în 
seama planurilor Providenţei. Căci cine şi-ar fi putut închipui, cine ar fi 
putut atunci prooroci, în noiembrie 1956, adunarea noastră în această zi 
de astăzi? 

Suprapunând cele două imagini, Seminarul în noiembrie 1956 şi Semi- 
narul — acelaşi seminar — astăzi, avem, cred, privilegiul de a putea contem- 
pla cu simțul perspectivei miracolul unei creşteri prodigioase, pe plan strict 
uman cu neputinţă de intuit cu cincizeci de ani în urmă: şi una dintre do- 
vezile harului cu care acest aşezământ a fost şi rămâne binecuvântat. 

La temelie însă, cu toate asperităţile clipei, a fost anul 1956, şi sacrificiile 
celor ce au pus umărul şi sufletul la refacerea şi propăşirea treptată a aces- 
tui aşezământ, crescut inițial din mlădița sacrificiilor, devotamentului şi 
entuziasmului de acum cincizeci de ani. 

Revăd cu ochiul minţii Institutul de atunci. Dispensându-se, prin forța 
împrejurărilor, de mai toate conforturile materiale, cu puţine resurse di- 
dactice concrete, publicații şi cărți, cu firave contacte în afară, privat de 
cea mai mare parte a amenităţilor astăzi la îndemână, Institutul de atunci 
era umbra a ceea ce vedem astăzi aici. Eram puţini. Regimul era auster. 
Dieta era sănătoasă, dar frugală, dormitoarele erau spartane. Iarna, încăl- 
zirea sălilor de curs şi studiu era făcută parcimonios, dacă îmi amintesc 
bine, cu lemne de foc în sobe bătrâneşti. Institutul de acum o jumătate de 
veac era ca o mică familie bine sudată de vitregii, practicând în felurite 
maniere cumpătarea, preocupată mai mult de refacerea coordonatelor sale 
esenţiale, în sfârşit, regăsite, concentrată întru sine, îndeobşte izolată de 
mai toate cele din afară, cvasi-străină, pe plan formal, de viața şi pulsul 
Cetăţii, o cetate aflată sub călcâiul regimului totalitar, în mai toate privințele. 

Nici vorbă de contacte cu Universitatea vecină, cu personalităţile ori cu 
instituțiile de cultură ale oraşului. Ca într-un cuib ferit de privirea marelui 
public, ceea ce era precumpănitor aici era efortul conjugat, nedescurajat, al 
tuturora, elevi, studenţi şi profesori, pentru însuşirea celor esenţiale, atât 
pe plan educativ-didactic, cât şi, în primul rând, pe plan spiritual şi intelec- 
tual, cu ajutorul harului şi folosirea din plin a resurselor proprii. Nu se 
primeau şi nu se citeau ziare, decât, poate, în împrejurări cu totul întâm- 
plătoare. Nici vorbă de radio ori de alte canale de informare mediatică. Nu 
se făceau ieşiri în oraş decât în condiţii precis stabilite. La ieşirea din incintă, 
şirul seminariştilor încolonaţi, de la cei mici la cei mari, stârnea îndeobşte 
o tăcută mirare printre localnicii de alte credințe sau de nici o credinţă. 
Ne-a fost dat să auzim la margine de drum, şi nu o dată, comentarii insul- 
tătoare de genul: „Ia te uită: şcoala de popi... au ieşit popii papistaşi la 
plimbare”. Coloana noastră, cu magistrul în frunte, prefera căile mai puțin 
umblate, precum drumul către şesul Bahluiului, urcuşul uşor pe Copou 
până la ieşirea din zona populată, coborârea către malul Prutului, zărit 
câteodată din depărtare, de sus. Plimbarea mare, cum i se spunea, era 
practic singurul obicei săptămânal care ne confrunta vizual cu lumea de 
dincolo de gardurile Institutului, o lume presimţită ca surd-ostilă şi de 
care, în spiritul vremii, eram separați. Într-un fel, Seminarul avea ceva 
dintr-o claustră mănăstirească, cu o disciplină comunitară, riguros respec- 
tată şi bucuros îmbrățişată. Un loc important era ocupat de sarcinile fizice, 
într-un fel de adaptare seculară la împrejurări socialiste a străvechiului 
ora et labora. Erau vremuri de restrişte din toate punctele de vedere şi to- 
tul era la început de drum. Un imperativ de care părintele rector, Doctor 
practicus, era deosebit de conştient era nevoia economiilor şi, măcar în 
parte, a unui fel de mică autarhie în privința celor materiale. 

Se întâmpla să lăsăm studiul uneori pentru a da o mână de ajutor la 
descărcatul cartofilor sau a verzei aduse în camioane de prin darnicele sate 
catolice, de prin ținuturile învecinate: să fi fost Horleştii părintelui Trifaş? 
Să fi fost Gherăieştii, Hălăuceştii, sau alte sate ale Moldovei catolice, cu 
oameni vrednici şi generoşi? Poate, Pildeşti, Săbăoani ori Sagna? Aprovizi- 
onarea se baza în proporţie foarte mare pe aceste contribuţii. Pe de altă 
parte, dintr-o pârloagă din preajma fostului cimitir abandonat, părintele 
Trifaş făcuse o rodnică grădină de zarzavaturi, cu roşii, cartofi şi altele, 
care trebuiau să fie îngrijite. Toată lumea era chemată la plivit, la săpat, la 
cules, toate acestea făcând parte din activitățile de rutină; ca şi, o dată pe 
an, toamna, culesul viei. Şi tot toamna şi de-a lungul lunilor de iarnă, prin- 
cipală era munca de folos obştesc la varza pusă la murat în beci în butoaie 
uriaşe. Cu braţele, cu sapa, cu hârleţul, cu săpăliga şi lopata, seminariştii 
de atunci îşi aduceau cu regularitate obolul la menţinerea în stare de plutire 


DE LA ALBA IULIA LA IAŞI — 1956: O REMEMORARE 61 


a acestei case comune, pe planul supraviețuirii economice. Rolul Martei şi 
rolul Mariei se îmbinau, nevoit, în mai toate activitățile noastre, desfăşu- 
rate sub îndrumarea vigilentă şi riguroasă a părintelui rector, asistat mereu 
de părintele prefect Bişoc. Aşa a trecut Institutul pragul dur al primului 
an, al primilor doi ani, de la istorica redeschidere din 1956. 

Mă veţi întreba: dar nu cumva timpul de studiu şi pregătire spirituală 
era păgubit, scurtat şi ciuntit de unele dintre aceste activități extracuricu- 
lare? Da şi nu, căci ceasurile petrecute în slujba binelui comun, în folosul 
nostru propriu, aceste îndeletniciri ajutătoare erau în felul lor exerciţii 
pentru spirit, exerciții de călire şi oțelire a caracterului. Cu umorul neaoş 
care îl caracteriza, colorat în expresie de vorbe de inimitabilă savoare, pă- 
rintele Trifaş obişnuia să repete: „Iyrocinium. Aici e loc de călire, osul la 
treabă, băieţi: suntem la Tyrocinium!” Sau, pentru a ne pune la adăpost de 
prea umana ispită a delăsării: „Măi Adămuţ (măi Brezene sau măi Budăule), 
păi cu voi treaba merge precum căruţa cu roți pătrate!” Părintele Trifaş 
rămâne o personalitate ataşantă şi memorabilă pentru îmbinarea unui spirit 
practic şi gospodăresc de excepţie cu un umor sănătos şi cuceritor şi virtu- 
tile unei mari puteri de a-i determina pe ceilalți să prefacă îndemnurile 
sale în faptă. Părintele Trifaş era suferind, dar îşi păstra mereu buna-dis- 
poziție. Avea puterea de a îndura ca un paratrăsnet toate încercările. Ca 
Iob, suferea de o cumplită boală a pielii, pe care o suporta însă cu un stoi- 
cism admirabil. Ştiam că fusese arestat, închis, tracasat de Securitate. Se 
confrunta frecvent cu autoritățile de la Departamentul Cultelor şi a avut 
de înfruntat, cel puțin o dată, şocul unei descinderi a Securităţii la Insti- 
tut, momentul când unul dintre studenți a fost ridicat şi dus la anchetă şi 
închisoare. Episodul ar putea fi istorisit, eventual, mai bine şi mai exact de 
dl. Dănuţ Doboş, dacă îi vor fi încăput în mână documente. Momentul acela 
brutal ilustrează cealaltă latură a climatului de acum cincizeci de ani, sco- 
țţând în evidenţă, şi mai pregnant, contrastul dintre împrejurările de care 
ne bucurăm astăzi, de care se bucură astăzi Institutul, şi condițiile labile, 
incerte, amenințate, ale începuturilor de atunci. Alăturând cele două per- 
spective: cea de atunci cu cea de azi, ca în parabola bobului de muştar, 
avem privilegiul de a înțelege mai bine una dintre lucrările extraordinare 
ale Providenţei, sub forma mirabilei creşteri a acestui aşezământ: de la un 
start umil, acceptat de cei de atunci cu abnegaţie şi cu inimă largă, la ma- 
rile împliniri ale zilei de astăzi, sub îndrumarea luminată a părintelui rec- 
tor Wilhelm Dancă, acum la timonă, ajutat cu spor de corpul profesoral aici 
de față. 

Mi-am încheiat şederea atât de fructuoasă în acest scump aşezământ la 
finele anului 1959, cum vedeţi, nu cu ordine minore, nici măcar cu un sub- 
diaconat, ci doar cu laurii unui prețios Absolutorium, în care stau şi astăzi 

consemnate toate disciplinele absolvite de-a lungul a cinci ani de studii. Nu 
tuturora le este dat harul de cel mai mare preț al finalizării unei vocaţii 
prin urcuşul solemn la altar. „Bucuriile şi darurile ce nu ţi s-au dat, Dum- 
nezeu le-a dăruit unor frați de-ai tăi. Bucură-te”, spunea unul dintre pă- 
rinţii mei spirituali. În cazul meu, ca să închei cu o foarte personală măr- 
turisire, răscrucea care m-a aruncat în lume atunci a fost forțată şi de unul 
dintre lucrurile despre care se vorbeşte astăzi foarte mult, nu o dată în 
dodii, adeseori cu venin şi vindictă: prigoana vremurilor de demult. Mai 
exact, specific şi personal, asaltul şi climatul de intimidare proiectate asu- 
pra mea, în calitate de potenţial, viitor slujitor al Bisericii, de către organele 
acelei instituții a puterii despre care vorbeam atunci când am evocat des- 
cinderea ofițerilor de Securitate la Seminar. Caietele mele de atunci de se- 
cretar al cenaclului literar-artistic al Seminarului au fost confiscate în cur- 
sul perchiziției din acea noapte şi zac, fără îndoială, până în ziua de azi în 
arhivele despre care se face atâta searbădă vâlvă astăzi. În ceea ce mă pri- 
veşte — vorbesc sine ira et studio —, pe coperta mare a unuia dintre aceste 
modeste caiete desenasem în tuş, ca emblemă a eforturilor noastre, silueta 
lui Isus privind de pe înălțimea unui munte în direcţia unui oraş înconjurat 
de holde. Messis quidem multa, operarii autem pauci - scrisesem în chip de 
legendă şi motto. Corp delict în optica celor ce făceau perchiziția, caietul de 
sarcini culturale al Seminarului şi alte însemnări ale mele au fost, în acea 
noapte de pomină, confiscate cominatoriu. 

Slavă Domnului că aceste lucruri, astăzi de negândit, odihnesc inerte 
undeva în groapa comună a timpului. Unora le-a fost dat harul de a face 
față hărțuielilor şi de a dobândi merite, cu prețul sângelui şi al sudoarei, 
tocmai sub şantaj şi prigoană, agresiuni cărora, într-un fel sau altul, le-au 
rezistat. Altora, în vastul ocean al lumii, căile Domnului le-au rezervat alte 
încercări şi alte confruntări cu fețele şi volburile Răului. Prin voia Provi- 
denţei, în laicat, mă număr printre aceştia. 

Tocmai de aceea, mă simt atât de profund emoţionat revăzându-i aici pe 
unii dintre cei care mi-au fost aproape, cu care am împărțit acelaşi acoperiş 
preț de atâţia ani, în această Alma Mater, şi care au ştiut privi Răul în față 
în alt chip, suportând în acele timpuri de demult, cu preţul intimidărilor, 
anchetelor, alungării din parohii, consemnărilor forțate la domiciliu, nu o 
dată şi cu prețul închisorii, consecințele opțiunii lor. Indiferent de deosebi- 
rile de vârstă, mă leagă de aceste venerabile personalități amintiri neşterse 
şi de cel mai mare preţ. Acestor oameni curajoşi, printre ei un episcop: 
Preasfinţitul Petru Gherghel; un arhiepiscop: ÎPS loan Robu; un fost pă- 
rinte rector, fostul meu coleg, profesorul dr. Eduard Ferenţ. Şi, nu în cali- 
tate de fost coleg, ci de fost student al sfinției sale, ultimului (sau penulti- 
mului) supraviețuitor al colegiului profesoral de atunci, monseniorului 

Anton Despinescu. Lor şi tuturor celor pe care nu i-am pomenit şi cu care, 
indiferent de deosebirile noastre de vârstă, am împărțit aceeaşi pâine şi 
împărtăşit aceleaşi trăiri, în această dragă Alma Mater, le aduc omagiul 
meu de caldă şi smerită recunoştinţă pentru privilegiul de a le fi fost aproape 
într-un fel sau altul atunci; şi de a-i putea revedea, după atâţia ani, în 
această zi fastă, de binecuvântată sărbătoare, acum şi aici. 

Toată puterea Trecutului izvorăşte din aceea că a fost Prezent şi a voit 
sa fie Viitorul, spunea Monseniorul Vladimir Ghika. 

Privind spre viitor, cu acest gând de incisivă actualitate, închei mulțu- 
mindu-vă din adâncul inimii. 


Washington, Bucureşti şi laşi, 23 noiembrie 2006 


